Kërkohet shfuqizimi i ligjit të biokarbureve
Kritikët thonë se ligji i biokarbureve ka nxitur rritjen e çmimeve të ushqimit në mbarë botën.
Restorantet e mëdha amerikane me ushqime të çastit kanë hyrë në luftë kundër një politike të karburanteve alternative që kritikët thonë se ka nxitur rritjen e çmimeve të ushqimit në mbarë botën. Në një përpjekje të re lobuese, ata po i bëjnë thirrje Kongresit të shfuqizojë një ligj, i cili kërkon që benzina të përmbajë përqindje të caktuar etanoli, një lloj karburanti i prodhuar kryesisht nga misri. Nëse shkoni në resturantin Wendy ose në restaurante të tjera të ushqimeve të çastit në Shtetet e Bashkuara do të konsumoni misrin në të paktën dy mënyra. Mishi i pulës ose mishi i grirë i viçit në ushqim vjen nga kafshët e ushqyera me misër. Edhe karburantit të makinës i shtohet 10 për qind etanol, që po ashtu prodhohet nga misri. Këto dy industri po konkurrojnë për të njëjtin lloj drithi, thotë ekonomisti i Universitetit të Mizurit, Pat Westhoff. Rritja e çmimit të misrit shkakton edhe rritjen e çmimit të mishit. Etanoli ka konsumuar një pjesë në rritje të tregut të misrit që nga viti 2005 kur u miratua një ligj që kërkon t’i shtohet etanol benzinës së prodhuar në Amerikë. Tani, industria e restoranteve kërkon shfuqizimin e këtij ligji. Në një konferencë shtypi të zhvilluar kohët e fundit, pronari i firmës Wendy, Ed Anderson tha se ky ligj i kushton një prej katër restoranteve të tij deri në 30 mijë dollarë në vit. Por mbështetësit e etanolit nuk janë dakord se ligji është duke rritur çmimet e ushqimeve. Shefi i Shoqatës së Karburanteve të Ripërtëritshme, Bob Dinneen thotë shfuqizimi i ligjit nuk do të ndryshojë shumë çmimin e misrit. Zoti Dinneen thotë se etanoli po pakëson varësinë nga nafta e huaj dhe e ka mbajtur të ulët çmimin e benzinës. Etanoli është zakonisht më i lirë se sa nafta. Prodhuesit e karburantit tani i hedhin etanol benzinës, pavarësisht nga ligji. Kështu që shfuqizimi i ligjit nuk do të ketë rëndësi të madhe për momentin, thotë Pat Westhoff. Politika e tanishme bën thirrje për rritjen e përdorimit të etanolit. Zoti Westhoff thotë se kjo politikë do të kërkojë sasi më të mëdha të misrit dhe do të krijojë më shumë presion ndaj çmimeve të ushqimit. Deri sa të gjendet një alternativë ndaj etanolit të misrit, tensioni mes hamburgerave dhe biokarbureve do të vazhdojë.